Κανονισμός (ΕΚ) αριθ. 1811/2003 της Επιτροπής

της 15ης Οκτωβρίου 2003

σχετικά με τις λεπτομέρειες εφαρμογής της απόφασης 2003/285/ΕΚ του Συμβουλίου όσον αφορά τις παραχωρήσεις υπό τη μορφή κοινοτικών δασμολογικών ποσοστώσεων για ορισμένα προϊόντα σιτηρών καταγωγής Δημοκρατίας της Ουγγαρίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 2003/285/ΕΚ του Συμβουλίου, της 8ης Απριλίου 2003, σχετικά με τη σύναψη πρωτοκόλλου για την προσαρμογή των εμπορικών πτυχών της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου, ώστε να ληφθούν υπόψη τα αποτελέσματα των διαπραγματεύσεων μεταξύ των μερών για νέες αμοιβαίες γεωργικές παραχωρήσεις(1), και ιδίως το άρθρο 3 παράγραφος 2,

Εκτιμώντας τα ακόλουθα:

(1) Σύμφωνα με την απόφαση 2003/285/ΕΚ, η Κοινότητα έχει αναλάβει την υποχρέωση να καθορίζει, για κάθε περίοδο εμπορίας, δασμολογικές ποσοστώσεις εισαγωγής με μηδενικό δασμό όσον αφορά το σιτάρι και σμιγάδι, τα αλεύρια σιταριού ή σμιγαδιού, τα πλιγούρια και σιμιγδάλια σκληρού σιταριού, τα πλιγούρια και σιμιγδάλια μαλακού σιταριού και τα συσσωματώματα σιταριού, το καλαμπόκι, τους σπόρους προς σπορά καλαμποκιού, το αλεύρι καλαμποκιού, τα πλιγούρια και σιμιγδάλια καλαμποκιού και τα συσσωματώματα καλαμποκιού καταγωγής Δημοκρατίας της Ουγγαρίας.

(2) Για να καταστεί δυνατή η σύννομη και μη κερδοσκοπική εισαγωγή των προϊόντων τα οποία αφορούν οι υπόψη δασμολογικές ποσοστώσεις, πρέπει να προβλεφθεί ότι οι εν λόγω εισαγωγές υπόκεινται στην έκδοση πιστοποιητικού εισαγωγής. Τα πιστοποιητικά εκδίδονται στο πλαίσιο των καθορισμένων ποσοτήτων κατόπιν αιτήσεως των ενδιαφερομένων και, ενδεχομένως, μετά από καθορισμό ενός συντελεστή μείωσης όσον αφορά τις αιτούμενες ποσότητες.

(3) Για να διασφαλισθεί η ορθή διαχείριση των υπόψη ποσοστώσεων, πρέπει να προβλεφθούν προθεσμίες σχετικά με την υποβολή των αιτήσεων έκδοσης πιστοποιητικών καθώς και να καθορισθούν τα στοιχεία που πρέπει να περιλαμβάνονται στις αιτήσεις και στα πιστοποιητικά.

(4) Προκειμένου να ληφθούν υπόψη οι όροι παράδοσης, τα πιστοποιητικά εισαγωγής ισχύουν από την ημέρα έκδοσής τους μέχρι το τέλος του μήνα που έπεται της έκδοσης του πιστοποιητικού.

(5) Για να διασφαλισθεί η αποτελεσματική διαχείριση των ποσοστώσεων, πρέπει να προβλεφθούν παρεκκλίσεις από τον κανονισμό (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα(2), όπως τροποποιήθηκε τελευταία με τον κανονισμό (EΚ) αριθ. 325/2003(3), όσον αφορά το μεταβιβάσιμο χαρακτήρα των πιστοποιητικών και την ανοχή σχετικά με τις ποσότητες που τίθενται σε ελεύθερη κυκλοφορία.

(6) Για να διασφαλισθεί η ορθή διαχείριση των ποσοστώσεων, πρέπει η εγγύηση που αφορά τα πιστοποιητικά εισαγωγής να καθορισθεί σε υψηλό σχετικά επίπεδο, κατά παρέκκλιση των διατάξεων του άρθρου 12 του κανονισμού (ΕΚ) αριθ. 1342/2003 της Επιτροπής, της 28ης Ιουλίου 2003, περί ειδικών λεπτομερειών εφαρμογής του καθεστώτος πιστοποιητικών εισαγωγής και εξαγωγής στον τομέα των σιτηρών και του ρυζιού(4).

(7) Πρέπει να διασφαλισθεί ταχεία και αμφίδρομη επικοινωνία μεταξύ της Επιτροπής και των κρατών μελών σχετικά με τις ζητούμενες και εισαγόμενες ποσότητες.

(8) Δεδομένου ότι ο κανονισμός (ΕΚ) αριθ. 1408/2002 του Συμβουλίου, της 29ης Ιουλίου 2002, περί θεσπίσεως ορισμένων παραχωρήσεων υπό μορφή κοινοτικών δασμολογικών ποσοστώσεων για ορισμένα γεωργικά προϊόντα και περί προσαρμογής, ως αυτόνομου και μεταβατικού μέτρου, ορισμένων γεωργικών παραχωρήσεων που προβλέπονται στην ευρωπαϊκή συμφωνία με τη Δημοκρατία της Ουγγαρίας(5) καταργήθηκε με την απόφαση 2003/285/ΕΚ, πρέπει να καταργηθεί και ο κανονισμός (EΚ) αριθ. 1447/2002 της Επιτροπής(6) σχετικά με τις λεπτομέρειες εφαρμογής του εν λόγω κανονισμού (EΚ) αριθ. 1408/2002.

(9) Δεδομένου ότι το πρωτόκολλο προσαρμογής που εγκρίθηκε με την απόφαση 2003/285/EΚ άρχισε να ισχύει την 1η Ιουνίου 2003, ο κανονισμός που καθορίζει τις λεπτομέρειες εφαρμογής της εν λόγω απόφασης πρέπει να αρχίσει να ισχύει αμέσως.

(10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι εισαγωγές σιταριού και σμιγαδιού που υπάγονται στον κωδικό ΣΟ 1001, αλευριών σιταριών ή σμιγαδιού που υπάγονται στον κωδικό ΣΟ 1101, πλιγουριών και σιμιγδαλιών σκληρού σιταριού που υπάγονται στον κωδικό ΣΟ 1103 11 10, πλιγουριών και σιμιγδαλιών μαλακού σιταριού που υπάγονται στον κωδικό ΣΟ 1103 11 90 και συσσωματωμάτων σιταριού που υπάγονται στον κωδικό ΣΟ 1103 20 60, εμφαινόμενων στο παράρτημα Ι, καταγωγής Δημοκρατίας της Ουγγαρίας, που επωφελούνται από μηδενικό δασμό κατά την εισαγωγή στο πλαίσιο της δασμολογικής ποσόστωσης με αύξοντα αριθ. 09.4779, σύμφωνα με την απόφαση 2003/285/ΕΚ, υπόκεινται σε πιστοποιητικό εισαγωγής εκδιδόμενο σύμφωνα με τις διατάξεις του παρόντος κανονισμού.

2. Οι εισαγωγές σπόρων προς σπορά καλαμποκιού που υπάγονται στον κωδικό ΣΟ 1005 10 90, καλαμποκιού που υπάγεται στον κωδικό ΣΟ 1005 90 00, αλευριού καλαμποκιού που υπάγεται στον κωδικό ΣΟ 1102 20, πλιγουριών και σιμιγδαλιών καλαμποκιού που υπάγονται στον κωδικό ΣΟ 1103 13 και συσσωματωμάτων καλαμποκιού που υπάγονται στον κωδικό ΣΟ 1103 20 40, εμφαινόμενων στο παράρτημα Ι, καταγωγής Δημοκρατίας της Ουγγαρίας, που επωφελούνται από μηδενικό δασμό κατά την εισαγωγή στο πλαίσιο της δασμολογικής ποσόστωσης με αύξοντα αριθ. 09.4780, σύμφωνα με την απόφαση 2003/285/ΕΚ, υπόκεινται σε πιστοποιητικό εισαγωγής εκδιδόμενο σύμφωνα με τις διατάξεις του παρόντος κανονισμού.

3. Τα προϊόντα που μνημονεύονται στις παραγράφους 1 και 2 τίθενται σε ελεύθερη κυκλοφορία εφόσον υποβληθεί ένα από τα ακόλουθα έγγραφα:

α) το πιστοποιητικό κυκλοφορίας των εμπορευμάτων EUR.1 που εκδίδεται από τις αρμόδιες αρχές της χώρας εξαγωγής σύμφωνα με τις διατάξεις του πρωτοκόλλου αριθ. 4 της ευρωπαϊκής συμφωνίας σύνδεσης μεταξύ της Κοινότητας και της οικείας χώρας·

β) μια δήλωση επί του τιμολογίου, που συντάσσεται από τον εξαγωγέα σύμφωνα με τις διατάξεις του εν λόγω πρωτοκόλλου.

Άρθρο 2

1. Οι αιτήσεις για την έκδοση πιστοποιητικών εισαγωγής υποβάλλονται στις αρμόδιες αρχές των κρατών μελών τη δεύτερη Δευτέρα κάθε μήνα, το αργότερο στις 13:00, ώρα Βρυξελλών.

Κάθε αίτηση έκδοσης πιστοποιητικού αφορά ποσότητα που δεν υπερβαίνει τη διαθέσιμη για εισαγωγή ποσότητα του οικείου προϊόντος κατά την υπόψη περίοδο εμπορίας.

2. Κατά την ημέρα της υποβολής των αιτήσεων έκδοσης πιστοποιητικών, το αργότερο στις 18:00, ώρα Βρυξελλών, οι αρμόδιες αρχές των κρατών μελών διαβιβάζουν με φαξ στην Επιτροπή [αριθμός (32-2) 295 25 15], σύμφωνα με το υπόδειγμα που εμφαίνεται στο παράρτημα IΙ, τη συνολική ποσότητα που προκύπτει από το άθροισμα των ποσοτήτων οι οποίες μνημονεύονται στις αιτήσεις έκδοσης πιστοποιητικών εισαγωγής.

Η πληροφορία αυτή διαβιβάζεται ξεχωριστά από τις πληροφορίες σχετικά με τις λοιπές αιτήσεις έκδοσης πιστοποιητικών εισαγωγής για σιτηρά.

3. Σε περίπτωση που το σύνολο των χορηγούμενων ποσοτήτων κάθε οικείου προϊόντος από την έναρξη της περιόδου εμπορίας που μνημονεύεται στην παράγραφο 2 υπερβαίνει την προβλεπόμενη ποσόστωση για την υπόψη περίοδο εμπορίας, η Επιτροπή καθορίζει, το αργότερο έως την τρίτη εργάσιμη ημέρα μετά την κατάθεση των αιτήσεων, ενιαίο συντελεστή μείωσης προς εφαρμογή στις ζητηθείσες ποσότητες.

4. Με την επιφύλαξη των διατάξεων της παραγράφου 3, τα πιστοποιητικά εκδίδονται κατά την πέμπτη εργάσιμη ημέρα μετά την ημέρα κατάθεσης της αίτησης. Κατά την ημέρα έκδοσης των πιστοποιητικών και μέχρι τις 18.00, ώρα Βρυξελλών, οι αρμόδιες αρχές γνωστοποιούν με φαξ στην Επιτροπή τη συνολική ποσότητα που προκύπτει ως άθροισμα των ποσοτήτων για τις οποίες εκδόθηκαν πιστοποιητικά εισαγωγής κατά την ίδια ημέρα.

Άρθρο 3

Για τη λογιστική παρακολούθηση των ποσοτήτων που εισάγονται στα πλαίσια των ποσοστώσεων του άρθρου 1, παράγραφοι 1 και 2, η Επιτροπή εφαρμόζει τους συντελεστές ισοδυναμίας που εμφαίνονται στο παράρτημα ΙΙΙ. Η ποσότητα κάθε αίτησης έκδοσης πιστοποιητικού για δεδομένο προϊόν πολλαπλασιάζεται επί τον συντελεστή για το υπόψη προϊόν.

Άρθρο 4

Σύμφωνα με τις διατάξεις του άρθρου 23 παράγραφος 2 του κανονισμού (EΚ) αριθ. 1291/2000, η διάρκεια ισχύος του πιστοποιητικού υπολογίζεται από την πραγματική ημερομηνία έκδοσής του.

Τα πιστοποιητικά εισαγωγής ισχύουν έως το τέλος του μήνα που έπεται της έκδοσής τους.

Άρθρο 5

Τα δικαιώματα που απορρέουν από τα πιστοποιητικά εισαγωγής δεν είναι μεταβιβάσιμα.

Άρθρο 6

Η ποσότητα που τίθεται σε ελεύθερη κυκλοφορία δεν μπορεί να υπερβαίνει την ποσότητα που μνημονεύεται στις θέσεις 17 και 18 του πιστοποιητικού εισαγωγής. Για το σκοπό αυτό, στη θέση 19 του πιστοποιητικού αναγράφεται ο αριθμός "0".

Άρθρο 7

Η αίτηση έκδοσης πιστοποιητικού εισαγωγής και το πιστοποιητικό εισαγωγής πρέπει να περιλαμβάνουν τις ακόλουθες πληροφορίες:

α) στη θέση 8, την ονομασία της χώρας καταγωγής·

β) στη θέση 20, μία από τις ακόλουθες ενδείξεις:

- Reglamento (CE) n° 1811/2003

- Forordning (EF) nr. 1811/2003

- Verordnung (EG) Nr. 1811/2003

- Κανονισμός (EK) αριθ. 1811/2003

- Regulation (EC) No 1811/2003

- Règlement (CE) n° 1811/2003

- Regolamento (CE) n° 1811/2003

- Verordening (EG) nr. 1811/2003

- Regulamento (CE) No 1811/2003

- Asetus (EY) N:o 1811/2003

- Förordning (EG) nr 1811/2003·

γ) στη θέση 24, τις λέξεις "μηδενικός δασμός".

Άρθρο 8

H εγγύηση για τα πιστοποιητικά εισαγωγής που προβλέπεται στον παρόντα κανονισμό ανέρχεται σε 30 ευρώ ανά τόνο.

Άρθρο 9

Καταργείται ο κανονισμός (EΚ) αριθ. 1447/2002.

Άρθρο 10

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Οκτωβρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 102 της 24.4.2003, σ. 32.

(2) ΕΕ L 152 της 24.6.2000, σ. 1.

(3) ΕΕ L 47 της 21.2.2003, σ. 21.

(4) ΕΕ L 189 της 29.7.2003, σ. 12.

(5) ΕΕ L 205 της 2.8.2002, σ. 9.

(6) ΕΕ L 202 της 9.8.2000, σ. 8.

ΠΑΡΑΡΤΗΜΑ I

Κατάλογος προϊόντων καταγωγής Δημοκρατίας της Ουγγαρίας που μνημονεύονται στο άρθρο 1 παράγραφοι 1 και 2

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

ΥΠΟΔΕΙΓΜΑ ΚΟΙΝΟΠΟΙΗΣΗΣ ΠΟΥ ΜΝΗΜΟΝΕΥΕΤΑΙ ΣΤΟ ΑΡΘΡΟ 2 ΠΑΡΑΓΡΑΦΟΣ 2

Ποσοστώσεις κατά την εισαγωγή σιταριού και παραγώγων προϊόντων και καλαμποκιού και παραγώγων προϊόντων καταγωγής Δημοκρατίας της Ουγγαρίας, οι οποίες ανοίχθηκαν με την απόφαση 2003/285/ΕΚ του Συμβουλίου

>ΘΕΣΗ ΠΙΝΑΚΑ>

ΠΑΡΑΡΤΗΜΑ III

ΣΥΝΤΕΛΕΣΤΕΣ ΙΣΟΔΥΝΑΜΙΑΣ ΠΟΥ ΜΝΗΜΟΝΕΥΟΝΤΑΙ ΣΤΟ ΑΡΘΡΟ 3

Ποσοστώσεις κατά την εισαγωγή σιταριού και παραγώγων προϊόντων και καλαμποκιού και παραγώγων προϊόντων καταγωγής Δημοκρατίας της Ουγγαρίας, οι οποίες ανοίχθηκαν με την απόφαση 2003/285/ΕΚ του Συμβουλίου

>ΘΕΣΗ ΠΙΝΑΚΑ>